ddb72ffca7139ee82ece34aab04ace4d
 Τι είναι το εξάρθρημα επιγονατίδας; 
ostoun.gr
2021.17

Tο **εξάρθρημα επιγονατίδας** είναι ένας τραυματισμός στο γόνατο, κατά τον οποίο η επιγονατίδα γλιστρά (εξαρθρώνεται) έξω από την κανονική της θέση (επόμενη εικόνα). Συμβαίνει συνήθως σε νέα δραστήρια άτομα ηλικίας από 14-15 ετών και άνω, ενώ εμφανίζεται σπάνια μετά τα 40.


Κατά το εξάρθρημα, η επιγονατίδα εξαρθρώνεται σχεδόν αποκλειστικά **προς τα έξω**. Μετά τον τραυματισμό το γόνατο είναι **ελαφρά λυγισμένο**, **επώδυνο** και **πρησμένο**. Συνήθως η επιγονατίδα ανατάσσεται εύκολα με έκταση (τέντωμα) του γόνατος. Εάν δεν αναταχθεί αυτόματα, τότε τυπικά φαίνεται εκτός θέσης, στο έξω πλάγιο του γόνατος.


Απαιτείται θεραπεία, διαφορετικά μπορεί να οδηγήσει σε **χρόνια αστάθεια,**  **υποτροπιάζοντα εξαρθρήματα,** [αρθρίτιδα](https://www.ostoun.gr/osteoarthritida-gonatos/) και λειτουργική ανεπάρκεια του γόνατος.


 


![Εξάρθρημα επιγονατίδας](//i3.wp.com/www.ostoun.gr/wp-content/uploads/2019/09/PatellaDislocation.jpg)Α. Φυσιολογικό,                          Β. Εξάρθρημα επιγονατίδας,             Γ. Μετά την ανάταξη


 



c891b733ce5ec2d0ac64b98306e4b61b
 **Aνατομία επιγονατίδας** 
ostoun.gr
2021.17

Η επιγονατίδα είναι το μεγαλύτερο σησαμοειδές οστούν του σώματός μας (σησαμοειδή είναι τα οστά που περικλείονται σε ένα τένοντα). Περικλείεται στον εκτατικό μηχανισμό του γόνατος (καταφυτικός τένοντα του τετρακεφάλου, επόμενη εικόνα).


Η επιγονατίδα φυσιολογικά κινείται προς τα κάτω και πάνω, κατά την κάμψη και έκταση του γόνατος ακολουθώντας την πορεία της μηριαίας τροχιλίας, μιας αύλακας δηλαδή, στην πρόσθια επιφάνεια του μηριαίου οστού, σχηματίζοντας έτσι την επιγονατιδομηριαία άρθρωση.


 


![Ανατομία επιγονατίδας](//i3.wp.com/www.ostoun.gr/wp-content/uploads/2019/09/Patellar-Anatomy.jpg)Η Επιγονατίδα


![Εξάρθρημα επιγονατίδας: από τη θεωρία στην πράξη](//i3.wp.com/www.ostoun.gr/wp-content/uploads/2019/09/Patella3.jpg)


 


Η φυσιολογική πορεία της κίνησης της επιγονατίδας εξασφαλίζεται και καθορίζεται από διάφορους παράγοντες οι κυριότεροι από τους οποίους είναι:


* Το φυσιολογικό σχήμα και κυρίως το βάθος της μηριαίας τροχιλίας.
* Οι καθεκτικοί σύνδεσμοι, που σταθεροποιούν την επιγονατίδα κατά την κίνησή της (στατικοί σταθεροποιητές).
* Οι μύες που καθορίζουν την κίνηση της επιγονατίδας (δυναμικοί σταθεροποιητές).



c53b9fdae3ade71fd5aae66c3509b74d
Ποια είναι η κλινική εικόνα και πως γίνεται η διάγνωση; 
ostoun.gr
2021.17

Εάν η επιγονατίδα παραμένει εξαρθρωμένη, η διάγνωση είναι προφανής (επόμενη εικόνα). Σε διαφορετική περίπτωση, το **ιστορικό** και η **κλινική εξέταση** θα θέσουν την διάγνωση του εξαρθρήματος της επιγονατίδας. Στις περισσότερες περιπτώσεις, η επιγονατίδα **ανατάσσεται αυτόματα**, ή με τη βοήθεια του παραϊατρικού προσωπικού (φυσικοθεραπευτές, γυμναστές), πριν ο ασθενής προσέλθει στον Ορθοπαιδικό. Σε αυτή την περίπτωση το κυρίαρχο σύμπτωμα είναι ο **πόνος**, που συνοδεύεται από **αίμαρθρο** (συλλογή αίματος στην άρθρωση), λόγω ρήξης των συνδέσμων που συγκρατούν την επιγονατίδα στη θέση της.


 


![Εξάρθρημα επιγονατίδας](//i2.wp.com/www.ostoun.gr/wp-content/uploads/2019/09/PatellaDislocationView2.jpg)Εξάρθρημα επιγονατίδας (μπλε βέλος)


 


Στην εξέταση, ο πόνος εντοπίζεται στο **έσω χείλος της επιγονατίδας**. Σε μερικές περιπτώσεις είναι δυνατό να αποσπαστεί ένα **οστεοχόνδρινο τμήμα**, (συνήθως από τον έξω μηριαίο κόνδυλο), το οποίο να κινείται ελεύθερα εντός της άρθρωσης και να προκαλεί εμπλοκή του γόνατος (αδυναμία πλήρους έκτασης ή κάμψης του γόνατος).


Πολύ χαρακτηριστική είναι η **δοκιμασία φόβου** (apprehension test, επόμενη εικόνα). Κατά τη δοκιμασία αυτή ο εξεταστής πιέζει την επιγονατίδα προς τα έξω και ταυτόχρονα ο ασθενής εκλύει φόβο για επικείμενο εξάρθρημα αυτής. Αυτή η αντίδραση του ασθενούς λαμβάνεται ως θετικό  apprehension test.


 


![Εξάρθρημα επιγονατίδας](//i0.wp.com/www.ostoun.gr/wp-content/uploads/2019/09/ApprehensionTest.jpg)Δοκιμασία φόβου (Apprehension test)


   

Οι **απλές ακτινογραφίες** του γόνατος είναι απαραίτητες για τον έλεγχο της θέσης της επιγονατίδας αλλά και την ανεύρεση πιθανών ελεύθερων οστεοχόνδρινων τεμαχίων στην άρθρωση (επόμενη εικόνα). **Η μαγνητική τομογραφία** χρειάζεται επίσης για τους ίδιους λόγους αλλά και για την ανάδειξη της ρήξης των συνδέσμων που συνοδεύουν συνήθως το εξάρθρημα της επιγονατίδας (μεθεπόμενη εικόνα).


 


 


![Εξάρθρημα επιγονατίδας: ακτινολογική εικόνα](//i3.wp.com/www.ostoun.gr/wp-content/uploads/2019/09/PatellaDislocationX-Ray.jpg)Α. Φυσιολογική ακτινογραφία (σε κύκλο η επιγονατίδα), Β. Εξαρθρωμένη επιγονατίδα (στον κίτρινο κύκλο)

 ![Εξάρθρημα επιγονατίδας: εικόνα μαγνητικής τομογραφίας](//i0.wp.com/www.ostoun.gr/wp-content/uploads/2019/09/PatellaDislocMRI.jpg)Α. Σχηματική απεικόνιση και Β. Μαγνητική τομογραφία εξαρθρήματος επιγονατίδας με τις τυπικές συνοδές βλάβες: οστικό οίδημα έσω χείλους επιγονατίδας και έξω μηριαίου κονδύλου (κίτρινα βέλη), ρήξη των συνδέσμων (πράσινο βέλος).


 


